Kajaanin vaakuna

**Kajaanin vaakuna** on Kajaanin kaupungin tunnus, joka on uudelleen piirretty kaupungin aiemman vaakunan pohjalta, joka puolestaan perustuu kaupungin sinetteihin 1600- ja 1700-luvuilta. Sen aihe viittaa kaupungin syntyyn Kajaanin linnan ympärille, joka perustettiin rajalinnoitukseksi 1600-luvun alkupuoliskolla Ämmänkosken keskellä sijainneelle saarelle.

Vaakunan selitys kuuluu ”sinisessä kentässä alaisesta aaltokoroisesta hopeahirrestä nouseva kultainen kaksitorninen linna, jonka ikkuna- ja oviaukot punaiset”.

## Vaakunan historiaa
Kajaanin kaupungin perusti vuonna 1651 kreivi Pietari Brahe saamansa läänityksen hallintokeskukseksi rakenteilla olleen Kajaanin linnan eteläpuolelle. Kaupunki sai vuonna 1660 sinetin, jossa oli kuvattuna nelitorninen linna virtaavan joen keskellä. Kaupungin perustamisasiakirjat sinetin ohella kuitenkin tuhoutuivat venäläisten piirittäessä linnaa suuren Pohjan sodan aikana vuonna 1716. Vuonna 1727 kaupungille laadittiin uusi sinetti, jossa linna kuvattiin kahdella tornilla, joiden väliin oli sijoitettuna ritarinkruunu.

Venäläinen heraldikko Bernhard von Köhne laati Kajaanin 1700-luvun sinetin pohjalta oman ehdotuksensa kaupungin vaakunaksi vuonna 1861. Ehdotuksessa kaksitorninen linna oli kuvattuna punaisena hopeisella pohjalla, sinisen virran yllä. Sinetin tapaan virran yli oli asetettuna kultainen silta ja linnan tornien väliin punainen ritarinkruunu. Kilven taustaa koristivat ankkurit, mahdollisesti kuvastamassa sisävesiliikennettä. Von Köhnen ehdotusta ei kuitenkaan otettu käyttöön.

1800-luvun lopulla Kajaanin vaakunaksi alkoi vakiintua kaupungin ensimmäiseen sinettiin pohjautuva vaakuna, jossa hopeisella pohjalla virtaavaan siniseen jokeen oli asetettu kultainen neljällä kulmatornilla varustettu linna. Linnan sisäpiha kuvattiin usein hopeisena ja sen ovi- ja ikkuaikot punaisina. Kyseinen vaakuna säilyi käytössä 1950-luvulle asti, jolloin Suomen vanhoja kaupunginvaakunoita uusittaessa Kajaanin vaakunakin alettiin nähdä epäsoveliaana; Kajaanin linnassa ei koskaan ollut neljää tornia ja linnan kuvaaminen yläviistosta rikkoi heraldiikan perinteitä. 

Kaupungin uuden vaakunan piirsi pääasiassa 1700-luvun sinetin pohjalta heraldikko Olof Eriksson, ja Kajaanin kaupunginvaltuusto hyväksyi sen 23. huhtikuuta 1958. Sisäasiainministeriö vahvisti vaakunan käyttöön 30. kesäkuuta samana vuonna. Kaupungin vanha vaakuna esiintyy yhä Kainuun rajavartioston lipussa. Kajaanin vaakunan pelkistettyä mallia käytettiin heraldikko Ahti Hammarin suunnittelemassa Oulun läänin vaakunassa vuosina 1962–2009. 


Tiedosto:Kajaani sinetti 1660.jpg|Piirros Kajaanin alkuperäisestä vuoden 1660 sinetistä.
Tiedosto:Kajaanin sinetti.jpg|Kajaanin toinen sinetti kuvattuna vuoden 1734 teoksesta *Dissertatio geographica de Ostrobotnia.*
Tiedosto:Von Koehne Kajaani.jpg|Von Köhnen ehdotus Kajaanin vaakunaksi. Kolkka viittaa kaupungin sijaintiin Oulun läänissä.
Tiedosto:Kajaani vanha vaakuna.jpg|George Granfeltin mukaelma Kajaanin vanhasta vaakunasta vuodelta 1892.
Tiedosto:Pieni Tietosanakirja - Kajaanin vaakuna.png|Kajaanin vanha vaakuna Otavan Pienessä tietosanakirjassa, 1925-1928.
Tiedosto:Stamp of Finland - 1951 - Colnect 46137 - 300th Anniversary Kajaani Kajana - Town Hall - Church.jpeg|Kajaanin vanha vaakuna vuoden 1951 postimerkissä.


## Lähteet
* 
* Jussi Iltanen: *Suomen kuntavaakunat*, s. 169-170. Karttakeskus, 2013.
* 
*

## Aiheesta muualla
;Kirjallisuutta venäjäksi
* Бойко Дм. А. *Геральдика Великого Княжества Финляндского*. – Запорожье, 2013.